માનવીથી જો ભૂલ થઇ ગઇ હોય તો તેણે પોતાની ભૂલ સુધારવાનો પ્રયાસ કરવો જોઇએ. ભૂલ થઇ ગઇ હોય તો તે કઇ રીતે થઇ તેનો ઝાઝો વિચાર કરવાની જરૂર નથી. થયેલી ભૂલ કઇ રીતે સુધારી શકાય એ બાબત મહત્ત્વની છે. ભૂલથી થયેલું નુકસાન ભલે મોટું હોય, ખરી રીત એ છે કે ફરીથી એવી ભૂલ ફરી ન થાય તેની તકેદારી રાખવી જોઇએ અને થયેલું નુકસાન જલદીથી ભરપાઇ થઇ જાય એવા પ્રયત્નોમાં લાગી જવું જોઇએ. સામાન્ય રીતે લોકો અન્યના દોષ જોવાની ટેવ ધરાવે છે. માનવીને પોતાના દોષ દેખાતા જ નથી. સૌ પ્રથમ તો એ વિચારી લેવું જોઇએ કે પોતાની ગફલતથી તો ભૂલ નથી થઇને. ખબર પડે કે ભૂલ પોતાની હતી તો તે ફરીથી ન થાય તે જોવું અને ભૂલથી થયેલું નુકસાન હસતે મોંએ વેઠી લઇ તેમાંથી ઉગરવાનો ઉપાય કરવો.